CELEX: 32010D0424(08)
Language: mt
Date: 2009-06-12 00:00:00
Title: Deċiżjoni Nru S1 tat- 12 ta’ Ġunju 2009 rigward il-Karta tal-Assigurazzjoni tas-Saħħa Ewropea (Test b’relevanza għaż-ŻEE u għall-Ftehim KE/Żvizzera)

24.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 106/23
            
         DEĊIŻJONI Nru S1
   tat-12 ta’ Ġunju 2009
   rigward il-Karta tal-Assigurazzjoni tas-Saħħa Ewropea
   (Test b’rilevanza għaż-ŻEE u għall-Ftehim KE/Żvizzera)
   2010/C 106/08
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
   Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (1), li taħtu l-Kummissjoni Amministrattiva hija responsabbli li tittratta l-mistoqsijiet amministrattivi kollha jew il-mistoqsijiet kollha ta’ interpretazzjoni li joħorġu mid-dipożizzjonijiet tar-Regolament (KE) Nru 883/2004 u r-Regolament (KE) Nru 987/2009 tal-Parlament Ewropew u tal-Kunsill tas- 16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (2),
   Wara li kkunsidrat l-Artikolu 19 tar-Regolament (KE) Nru 883/2004 dwar l-intitolament ta’ persuna assigurata u tal-membri tal-familja tagħha, li joqogħdu fi Stat Membru li mhuwiex l-Istat Membru kompetenti għal benefiċċji mhux finanzjarji li jkunu meħtieġa minħabba raġunijiet mediċi filwaqt li jitqies it-tip ta’ benefiċċji u t-tul maħsub taż-żjara,
   Wara li kkunsidrat l-Artikoluo27(1) tar-Regolament (KEE) Nruo883/2004,
   Wara li kkunsidrat l-Artikoluo25 A) u C) tar-Regolament (KE) Nruo987/2009,
   Billi:
   
               (1)
            
            
               Il-Kunsill Ewropew ta’ Barċellona, li nżamm fil-15 u s-16 ta’ Marzu 2002, iddeċieda: “li l-Karta tal-Assigurazzjoni tas-Saħħa Ewropea għandha tieħu post il-formoli tal-karta li huma meħtieġa fil-preżent biex wieħed jingħata trattament tas-saħħa fi Stat Membru ieħor. Il-Kummissjoni għandha tippreżenta proposta għal dak il-għan qabel il-Kunsill Ewropew tar-Rebbiegħa tal-2003. Din il-Karta għandha tissimplifika l-proċeduri, iżda mhix se ġġib bidla fid-drittijiet u l-obbligi eżistenti.” (il-punt 34).
            
         
               (2)
            
            
               Minħabba li l-użu tal-karti tas-saħħa u dawk tas-sigurtà soċjali jvarja ħafna bejn Stat Membru u ieħor, il-Karta tal-Assigurazzjoni tas-Saħħa Ewropea għall-bidu hija introdotta f’format fejn id-dejta meħtieġa għall-għoti tal-kura tas-saħħa u r-rimborż tal-ispejjeż tista’ tinqara faċilment. Din l-informazzjoni tista’ tkun inkorporata wkoll f’mezz elettroniku. Barra minn dan, aktar ‘il quddiem l-użu tal-mezz elettroniku għandu jinxtered aktar.
            
         
               (3)
            
            
               Il-Karta tal-Assigurazzjoni tas-Saħħa Ewropea għandha tikkonforma ma’ mudell uniku definit mill-Kummissjoni Amministrattiva u dan għandu jgħin biex jiffaċilita l-aċċess għall-kura tas-saħħa kif ukoll jgħin fil-prevenzjoni kontra l-użu irregolari, abbużiv u qarrieqi tal-karta.
            
         
               (4)
            
            
               L-istituzzjonijiet tal-Istati Membri jiddeterminaw il-perjodu tal-validità tal-Karti tal-Assigurazzjoni tas-Saħħa Ewropej li joħorġu. Il-perjodu ta’ kemm iddum valida l-Karta tal-Assigurazzjoni tas-Saħħa Ewropea għandu jqis it-tul ta’ kemm mistenni jibqa’ fis-seħħ l-intitolament tal-persuna assigurata.
            
         
               (5)
            
            
               F’każ ta’ ċirkostanzi eċċezzjonali għandu jinħareġ ċertifikat provviżorju ta’ sostituzzjoni għal perjodu limitat. “Ċirkostanzi eċċezzjonali” jistgħu jinvolvu serq jew telfien tal-Karta tal-Assigurazzjoni tas-Saħħa Ewropea jew każ fejn it-tluq iseħħ fi żmien qasir wisq biex tinħareġ il-Karta tal-Assigurazzjoni tas-Saħħa Ewropea. Iċ-ċertifikat provviżorju ta’ sostituzzjoni jista’ jintalab mill-persuna assigurata jew minn istituzzjoni tal-Istat fejn tkun qed issir iż-żjara.
            
         
               (6)
            
            
               Il-Karta tal-Assigurazzjoni tas-Saħħa Ewropea għandha tintuża fis-sitwazzjonijiet kollha ta’ żjara temporanja li tulha persuna assigurata tiġi bżonn kura tas-saħħa irrispettivament mill-iskop taż-żjara, sew jekk din tkun għal raġunijiet ta’ turiżmu, attività professjonali jew inkella studju. Madankollu, il-Karta tal-Assigurazzjoni tas-Saħħa Ewropea ma tistax tintuża meta l-iskop taż-żjara barra l-pajjiż huwa purament li wieħed jieħu kura għal saħħtu.
            
         
               (7)
            
            
               Skont l-Artikolu 76 tar-Regolament (KE) Nru 883/2004, l-Istati Membri għandhom jikkooperaw biex idaħħlu fis-seħħ proċeduri sabiex jevitaw, f’każ li persuna ma tibqax intitolata għall-benefiċċji tas-saħħa mhux finanzjarji minn naħa ta’ Stat Membru u tiġi intitolata għal benefiċċji mhux finanzjarji fi Stat Membru ieħor, li din tibqa’ tuża l-Karta tal-Assigurazzjoni tas-Saħħa Ewropea maħruġa mill-istituzzjoni tal-ewwel Stat Membru wara d-data minn meta din ma tibqax intitolata għall-benefiċċji mhux finanzjarji minn dan l-Istat.
            
         
               (8)
            
            
               Il-Karta tal-Assigurazzjoni tas-Saħħa Ewropea maħruġa qabel id-dħul fis-seħħ tar-Regolamenti (KE) Nru 883/2004 u (KE) Nru 987/2009 għandha tibqa’ fis-seħħ sad-data tal-iskadenza mniżżla fuq il-Karta.
               Filwaqt li taġixxi skont il-kundizzjonijiet imniżżla fl-Artikolu 71(2) tar-Regolament (KE) Nru 883/2004,
            
         IDDEĊIDIET KIF ĠEJ:
   
      Prinċipji Ġenerali
   
   
               1.
            
            
               Il-Karta tal-Assigurazzjoni tas-Saħħa Ewropea tiċċertifika l-intitolament ta’ persuna assigurata u ta’ pensjonant, kif ukoll tal-membri tal-familja tagħhom, li joqogħdu fi Stat Membru li mhux l-Istat Membru kompetenti, għal benefiċċji mhux finanzjari li jkunu meħtieġa minħabba raġunijiet mediċi filwaqt li jitqies it-tip ta’ benefiċċji u t-tul maħsub taż-żjara.
               Il-Karta tal-Assigurazzjoni tas-Saħħa Ewropea ma tistax tintuża fis-sitwazzjoni fejn l-intenzjoni taż-żjara temporanja hija li wieħed jingħata trattamemt mediku.
            
         
               2.
            
            
               Il-Karta tal-Assigurazzjoni tas-Saħħa Ewropea għandha tkun Karta individwali maħruġa f’isem id-detentur tal-Karta.
            
         
               3.
            
            
               Il-perjodu li tulu tkun valida l-Karta tal-Assigurazzjoni tas-Saħħa Ewropea għandu jkun iddeterminat mill-istituzzjoni li toħroġha.
            
         
               4.
            
            
               Benefiċċji mhux finanzjarji pprovduti mill-istituzzjoni tal-Istat Membru fejn tkun qed issir iż-żjara fuq il-bażi ta’ Karta tal-Assigurazzjoni tas-Saħħa Ewropea valida għandhom ikunu rimborżati mill-istituzzjoni kompetenti skont id-dispożizzjonijiet fis-seħħ. Karta tal-Assigurazzjoni tas-Saħħa Ewropea valida hija Karta li l-perjodu ta’ validità indikat fuqha ma jkunx skada.
               L-istituzzjoni kompetenti ma tistax tirrifjuta rimborż tal-ispejjeż minħabba raġunijiet marbutin mal-fatt li l-persuna ma tkunx għadha assigurata mal-istituzzjoni li tkun ħarġet il-Karta tal-Assigurazzjoni tas-Saħħa Ewropea, kemm-il darba l-benefiċċji kienu ngħataw lid-detentur tal-Karta jew taċ-Ċertifikat Provviżorju ta’ Sostituzzjoni fi żmien il-perjodu validu tal-Karta jew taċ-Ċertifikat.
            
         
               5.
            
            
               Meta ċirkostanzi eċċezzjonali jipprevjenu l-ħruġ ta’ Karta tal-Assigurazzjoni tas-Saħħa Ewropea, għandu jinħareġ ċertifikat provviżorju ta’ sostituzzjoni b’perjodu ta’ validità limitat mill-istituzzjoni kompetenti. Iċ-Ċertifikat Provviżorju ta’ Sostituzzjoni jista’ jintalab mill-persuna assigurata jew minn istituzzjoni tal-Istat fejn tkun qed issir iż-żjara.
            
         
               6.
            
            
               Il-Karta tal-Assigurazzjoni tas-Saħħa Ewropea u ċ-Ċertifikat Provviżorju ta’ Sostituzzjoni għandhom jikkonformaw ma’ mudell uniku li jissodisfa l-karatteristiċi u l-ispeċifikazzjonijiet tekniċi stipulati bid-deċiżjoni tal-Kummissjoni Amministrattiva.
            
         
      Dejta inkluża fil-Karta tal-Assigurazzjoni tas-Saħħa Ewropea
   
   
               7.
            
            
               Il-Karta tal-Assigurazzjoni tas-Saħħa Ewropea għandha tinkludi d-dejta li ġejja:
               
                           —
                        
                        
                           Isem u kunjom id-detentur tal-Karta
                        
                     
                           —
                        
                        
                           In-numru tal-identifikazzjoni personali tad-detentur tal-karta jew, meta dan in-numru ma jeżistix, in-numru tal-persuna assigurata li minnu jinħarġu d-drittijiet tad-detentur tal-Karta
                        
                     
                           —
                        
                        
                           Id-data tat-twelid tad-detentur tal-Karta
                        
                     
                           —
                        
                        
                           Id-data tal-iskadenza tal-Karta
                        
                     
                           —
                        
                        
                           Il-Kodiċi tal-ISO tal-Istat Membru li jkun ħareġ il-Karta
                        
                     
                           —
                        
                        
                           In-numru ta’ identifikazzjoni u l-akronimu tal-istituzzjoni kompetenti
                        
                     
                           —
                        
                        
                           In-numru loġiku tal-Karta
                        
                     
         
      L-Użu tal-Karta għall-Assigurazzjoni tas-Saħħa Ewropea
   
   
               8.
            
            
               Il-Karta tal-Assigurazzjoni tas-Saħħa Ewropea tista’ tintuża fis-sitwazzjonijiet kollha ta’ żjara temporanja li tulha persuna assigurata tiġi bżonn benefiċċji mhux finanzjarji irrispettivament mill-iskop taż-żjara, sew jekk din tkun għal raġunijiet ta’ turiżmu, attività professjonali jew inkella studju.
            
         
               9.
            
            
               Il-Karta tal-Assigurazzjoni tas-Saħħa Ewropea tikkonferma l-intitolament tad-detentur tal-Karta fl-Istat Membru taż-żjara għal benefiċċji tal-mard mhux finanzjarji li jiġi bżonn medikament u li jingħatawlu waqt żjara temporanja fi Stat Membru ieħor bil-għan li wieħed jipprevjeni l-każ fejn id-detentur tal-Karta jiġi obbligat jirritorna, qabel tmiem il-perjodu maħsub taż-żjara, lejn l-Istat kompetenti jew l-Istat ta’ residenza biex jingħata t-trattament li l-persuna tkun teħtieġ.
               L-iskop ta’ benefiċċji bħal dawn huwa li jippermettu lill-persuna assigurata biex tkompli biż-żjara tagħha taħt kundizzjonijiet mediċi siguri.
            
         
               10.
            
            
               Il-Karta tal-Assigurazzjoni tas-Saħħa Ewropea ma tkoprix benfiċċji ta’ mard mhux finanzjarji f’sitwazzjonijiet fejn l-intenzjoni taż-żjara tkun li wieħed jingħata trattamemt mediku.
            
         
               11.
            
            
               Il-Karta tal-Assigurazzjoni tas-Saħħa Ewropea tiggarantixxi li, fl-Istat Membru fejn tkun qed issir iż-żjara, id-detentur tal-Karta jingħata l-istess trattament (proċeduri u tariffi) bħal persuna koperta mill-iskema tal-assigurazzjoni tal-mard ta’ dan l-Istat.
            
         
      Il-kooperazzjoni bejn l-istituzzjonijiet sabiex jiġi evitat l-użu ħażin tal-Karta tal-Assigurazzjoni tas-Saħħa Ewropea
   
   
               12.
            
            
               Fil-każ li persuna ma tibqax intitolata għall-benefiċċji tal-mard mhux finanzjarji mil-leġiżlazzjoni ta’ Stat Membru u tiġi intitolata għall-benefiċċji mhux finanzjarji min-naħa tal-leġiżlazzjoni ta’ Stat Membru ieħor, l-istituzzjonijiet tal-Istati Membri kkonċernati għandhom jikkooperaw sabiex jevitaw li persuna tibqa’ tuża l-Karta tal-Assigurazzjoni tas-Saħħa Ewropea maħruġa mill-istituzzjoni tal-ewwel Stat Membru wara d-data minn meta din ma tibqax intitolata għall-benefiċċji mhux finanzjarji minn dan l-Istat. Fejn ikun il-każ, l-istituzzjoni ta’ dan l-Istat Membru għandha tipprovdi Karta tal-Assigurazzjoni tas-Saħħa Ewropea ġdida.
            
         
               13.
            
            
               Din id-Deċiżjoni għandha tiġi ppublikata f’Il-Ġurnal Uffiċjali tal-Unjoni Ewropea. Din għandha tibda tapplika mid-data tad-dħul fis-seħħ tar-Regolament (KE) Nru 987/2009.
            
         
      
         
            Il-President tal-Kummissjoni Amministrattiva
         
         Gabriela PIKOROVÁ
      
   
   
      (1)  ĠU L 166, 30.4.2004, p. 1.
   
      (2)  ĠU L 284, 30.10.2009, p. 1.